18 Ka fa letlhakoreng le lengwe, fa o le karolo ya “boidiidi jo bogolo” jwa “dinku tse dingwe,” Modimo o go solofeditse gore o tla tshela mo lefatsheng. (Tshen. 7:9; Joh. 10:16) O batla go tshelela ruri mo Paradaiseng e bile o itumelela go tlhatlhanya ka se Baebele e se buang malebana le tsela e botshelo bo tla bong bo le ka yone mo lefatsheng le lesha. O lebile pele go itumelela letlotlo la kagiso o tshela le ba lelapa la gago mmogo le batho ba bangwe ba ba siameng. O swegaswega pelo go tshela ka nako eo batho ba tla bong ba sa tlhole ba tshwenngwa ke tlhaelo ya dijo, khumanego, pogo, bolwetse le loso. (Pes. 37:10, 11, 29; 67:6; 72:7, 16; Isa. 33:24) O eletsa ka pelo yotlhe go amogela bao ba tla bong ba tsositswe mo baswing mme ba na le tsholofelo ya go tshela ka bosakhutleng mo go lone. (Joh. 5:28, 29) A bo o leboga Jehofa jang ne go bo a go segofaditse ka tsholofelo ya go tshela mo lefatsheng! Le fa o sa je le go nwa ditshwantshetso, o nna gone kwa Segopotsong e le go bontsha gore o anaanela thekololo ya setlhabelo sa ga Jesu Keresete.